AA thaim wha propone tae support Freedom o Speech an a free press must rally roond fellah scriever Stephen Daisley, wha hus appairently cam unner attack raicently fir appairently daurin tae upset the SNP.

Daisley hus allegedly bin "tichtent up" bi STV fir ower-steppin the maurk in some o his opeenion pieces an upsettin SNP hierarchy.

Nou, we ken Daisley isnae the maist fidgin fain fan o the Scots leid an aiblins mibbes represents hissel whit he hus termed as the “preponderance of zoomers” (his term aimed at SNP folk) when it cams tae unnerstaunin Scots written oan the page. But, aa his sib professionals wull defend tae the daith Daisley’s richt tae speik free an affhaund anent ony subject he likes; whether or no gin that’s bein critical o ony political pairty or tendency!

It wid be a gey puir warld, an a bad day fir journalism, gin hacks lik Daisley wir aa libbit at the whim o "here today, gone tomorrow politicians"; John Nicolson’s suggestion that journalists shuid aa be "neutral"? Whaur wid thon lea freedom o speech gin we cuidnae speik oor mind?

Nane o us wid lowp tae the defence o ony organisation wha daur’t tae try an gag journalists. E’en gin that journalist hus a proven track record o makkin a bourach o himsel oan cultural an language maitters, he hus the richt tae spout his haivers athoot bein bullied bi political pairties; gin thon’s the case.

We aa ken that Daisley hus form dingin doun ither scrievers fir writin in braw Scots – but that is his perfeck richt tae ettle at sic opeenions.

Jist as ithers are athin their richts tae heichlicht Daisley’s ill-thocht nonsense gin they like. Nane o us shuid be gagged! An especially no bi the government o the day, agane, gin thon’s the case.

Journalism needs fowk lik Stephen Daisley – they brichten up oor day an bring a smile tae wir face, an thon’s a much needit thing in this sair warld the day. Gin STV’s digital output hus "evolved" (lik they say) then aiblins Daisley, in the best Darwinian tradeetion is jist an organism wha hus hud his day an’s bin assigned tae the dustbin o evolution wi ither low forms o life wha didnae mak the grade; dodos, fir exaumpil. But, likesay, it wid be a gey daurk warld gin we didnae hae the likes o Stephen Daisley an his gyte blethers tae brichten it fir us.

Sauf oor Daisley!